**ΜΑΡΟΥΛΑ ΚΛΙΑΦΑ, «Ο ΔΡΟΜΟΣ ΓΙΑ ΤΟΝ ΠΑΡΑΔΕΙΣΟ ΕΙΝΑΙ ΜΑΚΡΥΣ»**

**Η συγγραφέ**ας: Η Μαρούλα Κλιάφα γεννήθηκε το 1937 στα Τρίκαλα όπου και ζει μόνιμα με την οικογένειά της. Έχει σπουδάσει δημοσιογραφία και από το 1972 ασχολείται με τη λογοτεχνία, τη μελέτη της Tοπικής Iστορίας, τη συλλογή λαϊκών παραμυθιών, παραδοσιακών παιχνιδιών και παλαιών φωτογραφιών. Τα περισσότερα βιβλία της έχουν αποσπάσει επαίνους και βραβεία, ενώ δύο από αυτά έχουν μεταφραστεί στα ρωσικά και στα γερμανικά.

**Μυθιστορήματα**: *Η ηλιαχτίδα* (1974), *Oι πελαργοί θα ξανάρθουν*(1976), *Ένα δέντρο στην αυλή μας* (1980), *O κόσμος βαριέται να διαβάζει θλιβερές ιστορίες*(1986), *Δύσκολοι καιροί για μικρούς πρίγκιπες* (1997).

**Το κείμενο**: Πρόκειται για απόσπασμα από το ομότιτλο επιστολικό μυθιστόρημα, που κυκλοφόρησε το 2003. Την υπόθεση του έργου τη μαθαίνουμε μέσα από τις επιστολές που ανταλλάσσουν δύο δεκαπεντάχρονες κοπέλες, η **Βερόνικα** και η **Ελένη**. Η Βερόνικα είναι από την Αλβανία και μένει σε μια επαρχιακή πόλη. Η Ελένη κατοικεί στην Αθήνα και προέρχεται από αστική οικογένεια της πρωτεύουσας. Η καθεμιά εκμυστηρεύεται στην άλλη τα προβλήματα και τις ανησυχίες της. Η Βερόνικα και η οικογένειά της, λόγω της αλβανικής καταγωγής τους, βιώνουν την καχυποψία και την απόρριψη της τοπικής κοινωνίας. Η Ελένη φαίνεται να μην αντιμετωπίζει τέτοια προβλήματα, αλλά στην πραγματικότητα βρίσκεται σε παρόμοια κατάσταση, καθώς είναι άτομο με κινητικές δυσκολίες λόγω αυτοκινητικού ατυχήματος. Το πρόβλημά της όμως αυτό το αποκρύπτει από τη Βερόνικα.

**ΝΟΗΜΑΤΙΚΗ ΠΡΟΣΕΓΓΙΣΗ ΚΑΙ ΣΧΟΛΙΑΣΜΟΣ**

**Η ΕΠΙΣΤΟΛΗ ΤΗΣ ΒΕΡΟΝΙΚΑΣ**

 Η Βερόνικα ξεκινάει το γράμμα της εκφράζοντας την **ανακούφισή** της επειδή έλαβε νέα της φίλης της. **Ανησυχούσε** όλο το προηγούμενο διάστημα για την επικοινωνία με την Ελένη, καθώς άλλαξε σπίτι και δεν ήταν βέβαιη για την παράδοση της αλληλογραφίας. Η επιστολή που γράφει περιέχει όλα τα προβλήματα ρατσιστικής συμπεριφοράς που αντιμετωπίζει λόγω της αλβανικής καταγωγής της:

* Οι ένοικοι της νέας πολυκατοικίας μαζεύουν υπογραφές για να διώξουν την οικογένειά της.
* Μια κυρία έβρισε τη μητέρα της κατηγορώντας την πως δήθεν κάνουν θόρυβο και την ενοχλούν. Για εκείνη, οι Αλβανοί ταυτίζονται με μαχαιροβγάλτες.
* Ένας άλλος ένοικος αποκάλεσε τον αδελφό της, τον Σπύρο, «Βρομο – Αλβανό».
* Στα παράπονα του πατέρα της προς τον ιδιοκτήτη του διαμερίσματος, εκείνος απάντησε αδιάφορα ρίχνοντας γενικά και αόριστα την ευθύνη στον ρατσισμό.

 Η Βερόνικα αναρωτιέται τι φταίει γι’ αυτή τη συμπεριφορά που η ίδια αδυνατεί να καταλάβει και εμφανώς **πληγωμένη** συγκρίνει τη δική της ζωή με εκείνη της φίλης της που έχει τα πάντα: οικονομική άνεση, ομορφιά, έρωτα. Δεν γνωρίζει όμως ότι και η Ελένη βιώνει έναν άλλου είδους ρατσισμό.

**Τα συναισθήματα που βιώνει η οικογένεια της Βερόνικας**: Οφείλονται στη ρατσιστική συμπεριφορά των ενοίκων της πολυκατοικίας, η οποία εκδηλώνεται με εχθρική, υποτιμητική, επιθετική και απορριπτική αντιμετώπιση, γεμάτη από φυλετικές προκαταλήψεις και στερεότυπα.

* **Η μητέρα της Βερόνικας**: Κρατά αμυντική στάση και καταπίνει τις προσβολές, νιώθοντας ανίσχυρη σε αυτό το αφιλόξενο περιβάλλον και θέλοντας να προστατέψει όσο γίνεται την οικογένειά της από εντάσεις και συγκρούσεις.
* **Ο Σπύρος**: Κλονίζεται συναισθηματικά μετά την προσβολή της καταγωγής του και ξεσπά στη μητέρα του. Προσπαθεί μάταια να αμυνθεί στις επιθέσεις που δέχεται, αρνούμενος την ίδια του την ταυτότητα και θέλοντας να την κρατήσει κρυφή.
* **Ο πατέρας**: Αγανακτεί με την κατάσταση, διαμαρτύρεται και προσπαθεί να δώσει μια λύση μέσω του ιδιοκτήτη του διαμερίσματος. Συμβιβάζεται όμως, γιατί κι εκείνος δεν μπορεί να ανατρέψει τις ρατσιστικές συμπεριφορές.
* **Η Βερόνικα**: Η μόνη της **παρηγοριά** είναι η αλληλογραφία με την Ελένη, που αποτελεί το καταφύγιο για την εκδήλωση των συναισθημάτων της. **Πληγώνεται** και αδυνατεί να ερμηνεύσει το μίσος και την κακία των ανθρώπων. **Παράπονο**, **πικρία** και **φόβος** την κατακλύζουν, ενώ η **απογοήτευση** και η **απαισιοδοξία** για το μέλλον την κάνουν να πιστεύει ότι κανείς – ούτε και η φίλη της – δεν μπορεί να καταλάβει τη θέση της. Ερωτήματα που δεν βρίσκουν λογική απάντηση βασανίζουν την ψυχή της, καθώς θεωρεί την ισότητα των ανθρώπων ως κάτι που θα έπρεπε να είναι δεδομένο για όλους. Είναι χαρακτηριστικό το γεγονός ότι η **απελπισία** της δεν την αφήνει να ολοκληρώσει το γράμμα της. Η ζωή της βρίσκεται σε ένα αδιέξοδο.

**Εκφραστικά μέσα**: Το ύφος της επιστολής είναι **εξομολογητικό** και **οικείο**, καθώς απευθύνεται σε ένα πρόσωπο εμπιστοσύνης. Στο γράμμα της Βερόνικας παρατηρούμε ακόμη:

* **Τον ευθύ λόγο,** για να αποδοθούν με ακρίβεια οι εκφράσεις των ενοίκων της πολυκατοικίας και για να αναδειχθεί η ρατσιστική συμπεριφορά τους.
* **Τη χρήση αναπάντητων ερωτημάτων,** που αποδίδουν το συναισθηματικό αδιέξοδο και τον πληγωμένο ψυχισμό της Βερόνικας.
* **Τα αποσιωπητικά,** που φανερώνουν την απελπισία και την απαισιοδοξία του νεαρού κοριτσιού για το μέλλον.

**Η ΕΠΙΣΤΟΛΗ ΤΗΣ ΕΛΕΝΗΣ**

 Η Ελένη συμφωνεί με τη φίλη της και της συμπαραστέκεται, χωρίς όμως να της αποκαλύπτει το δικό της πρόβλημα, δηλαδή την αναπηρία που την έχει καθηλώσει στο καροτσάκι μετά το ατύχημα. Η φράση «Ο δρόμος για τον Παράδεισο είναι μακρύς», είναι ένα μήνυμα αγώνα και αισιοδοξίας προς τη φίλη της, την οποία προτρέπει να μην παραιτηθεί από την προσπάθεια να κατακτήσει τη ζωή της υπερνικώντας τα εμπόδια. Στην πραγματικότητα η Ελένη αναφέρεται στον κοινωνικό ρατσισμό που η ίδια βιώνει. Έναν ρατσισμό πιο ύπουλο, ο οποίος δεν αποδέχεται οτιδήποτε το διαφορετικό και επεκτείνεται σε κάθε άνθρωπο, που είτε έχει κάποια αναπηρία είτε ακολουθεί διαφορετικό τρόπο ζωής από αυτόν που επιβάλλουν τα κοινωνικά πρότυπα. Η Ελένη ζει έναν άλλο ρατσισμό που εκδηλώνεται με οίκτο, προσποιητή συμπόνια, υποκρισία και αδιαφορία. Προσπαθεί να παρηγορήσει τη φίλη της με την ελπίδα ότι οι επιθέσεις κάποια στιγμή θα σταματήσουν. Το γράμμα της κλείνει με ένα ψέμα: αύριο πρέπει να είναι ξεκούραστη για έναν αγώνα μπάσκετ που δίνει η ομάδα της.

**Τα συναισθήματα της Ελένης**: Η νεαρή κοπέλα **συμπαραστέκεται** στη φίλη της και κατανοεί την αγανάκτησή της, ενώ συγχρόνως την ενθαρρύνει για να ξεπεράσει το πρόβλημα. **Κρύβει**, ωστόσο, το δικό της πρόβλημα και τον ρατσισμό που βιώνει η ίδια, ίσως γιατί δεν θέλει να προσθέσει μια ακόμα στενοχώρια στη Βερόνικα ή επειδή έχει αποδεχθεί τον οίκτο και την προσποιητή συμπόνια που δέχεται από το περιβάλλον της. Η Ελένη προσπαθεί να κρύψει τη δική της **θλίψη** και **απογοήτευση**, χωρίς να αποφεύγει διακριτικές αναφορές στα δικά της βιώματα, που θέλει να τα κρατήσει μακριά από τη φίλη της. Η στάση της δείχνει μια **γενναιοδωρία**, αλλά και μια **επιφυλακτικότητα** να ανοίξει την ψυχή της σε ένα αγαπημένο πρόσωπο.

**Εκφραστικά μέσα**: Το ύφος της επιστολής είναι οικείο, φιλικό και υποστηρικτικό. Και εδώ υπάρχουν **ρητορικές ερωτήσεις** και **αποσιωπητικά**, που αποδίδουν την απορία και την αγανάκτηση απέναντι στον ρατσισμό κάθε μορφής. Οι απόψεις της Ελένης διατυπώνονται με **υπαινιγμούς** για τη δική της συναισθηματική κατάσταση.

**ΣΗΜΕΙΩΣΗ**: ΣΤΗ ΔΙΑΡΚΕΙΑ ΤΟΥ ΜΑΘΗΜΑΤΟΣ ΘΑ ΣΥΖΗΤΗΣΟΥΜΕ ΓΙΑ ΤΟΝ ΡΑΤΣΙΣΜΟ, ΤΙΣ ΜΟΡΦΕΣ ΤΟΥ, ΤΑ ΑΙΤΙΑ ΠΟΥ ΤΟΝ ΠΡΟΚΑΛΟΥΝ ΚΑΙ ΤΙΣ ΣΥΝΕΠΕΙΕΣ ΤΟΥ ΣΤΟ ΑΤΟΜΟ ΚΑΙ ΤΟ ΚΟΙΝΩΝΙΚΟ ΣΥΝΟΛΟ. ΕΝΑ ΑΠΟ ΤΑ ΘΕΜΑΤΑ ΠΟΥ ΘΑ ΜΑΣ ΑΠΑΣΧΟΛΗΣΕΙ ΕΙΝΑΙ Ο ΡΟΛΟΣ ΤΟΥ ΣΧΟΛΕΙΟΥ ΓΙΑ ΤΗΝ ΑΝΤΙΜΕΤΩΠΙΣΗ ΤΟΥ ΡΑΤΣΙΣΜΟΥ. ΑΚΟΛΟΥΘΟΥΝ ΚΑΠΟΙΕΣ ΕΝΔΕΙΚΤΙΚΕΣ ΣΚΕΨΕΙΣ.

**Το σχολείο ως ασπίδα προστασίας από τον ρατσισμό**

 Ο ρατσισμός μπορεί να αντιμετωπιστεί με την κατάλληλη παιδεία που πηγάζει από την οικογένεια, την Πολιτεία (κράτος) και το σχολείο. **Ειδικά το σχολείο μπορεί να λειτουργήσει ως ασπίδα προστασίας από τον ρατσισμό, όταν:**

* Παρέχει μια ανθρωπιστική παιδεία, καλλιεργεί την κριτική σκέψη και είναι απαλλαγμένο από τη βαθμοθηρία, την επιφανειακή και χρησιμοθηρική γνώση που αποσκοπεί μονάχα στην προετοιμασία για τις εισαγωγικές εξετάσεις στο πανεπιστήμιο.
* Περιορίζει τον ανταγωνισμό, προάγει τον διάλογο, τον σεβασμό και τη συνεργασία μεταξύ των μαθητών. Καθώς το σχολείο είναι μικρογραφία της πολυπολιτισμικής κοινωνίας, οφείλει να κάνει πράξη τον σεβασμό στη διαφορετικότητα, στη δικαιοσύνη και την ισότητα.
* Ο δάσκαλος και ο καθηγητής αποτελούν πρότυπα που θα εμπνέουν τους μαθητές με τα ανθρωπιστικά ιδεώδη της συναδέλφωσης και της δημοκρατίας.
* Φέρνει τα παιδιά σε επαφή με τον πολιτισμό και την κουλτούρα άλλων λαών, προκειμένου να καταρριφθούν στερεότυπα και προκαταλήψεις. Κάτι τέτοιο μπορεί να επιτευχθεί μέσω των επισκέψεων σε μουσεία, σε χώρες του εξωτερικού ή με τη συνεργασία με σχολεία άλλων χωρών.
* Αξιοποιεί το αντιρατσιστικό περιεχόμενο των επιστημών που διδάσκονται στα σχολικά βιβλία, όπως της Βιολογίας, της Κοινωνικής και Πολιτικής Αγωγής, των Θρησκευτικών, της Λογοτεχνίας, της Ιστορίας. Ειδικά το μάθημα της Ιστορίας προσφέρεται για να καταδείξει τα εγκλήματα που συντελέστηκαν από τον εθνικισμό και τον φασισμό στη διάρκεια του 20ου αιώνα. Μέσα από τη μελέτη της αρχαίας και της νέας ελληνικής λογοτεχνίας το σχολείο μπορεί να αναδείξει την αξία της ειρήνης, την πρόοδο που συντελέστηκε σε περιόδους ειρηνικής συνύπαρξης των λαών. Τέλος, να διδάξει την ολέθρια επίπτωση των πολέμων τόσο στην ανθρώπινη ύπαρξη όσο και στην κοινωνία.
* Αναπτύσσει την ευγενή άμιλλα μέσω της Φυσικής Αγωγής.
* Καλλιεργεί την ψυχή και τον νου των νέων με τα μαθήματα της Αισθητικής Αγωγής (Μουσική, Εικαστικά, Θέατρο). Τους ευαισθητοποιεί και τους κάνει πιο καλαίσθητους ανθρώπους, που απεχθάνονται την ασχήμια της βίας και του φανατισμού. Μαθαίνουν να αγαπούν το ωραίο και το καλό. Διαπαιδαγωγούνται ώστε να γίνουν ανιδιοτελείς και αλτρουιστές.